## La Conselleria de Cultura destaca la labor del Museu Paleontològic d’Elx en la conservació i difusió del patrimoni de la província d’Alacant

*** La secretària autonòmica de Cultura ha inaugurat les jornades ‘Patrimoni geològic i paleontològic’ organitzades pel MUPE en el seu 20 aniversari**

La secretària autonòmica de Cultura, Pilar Tébar, ha participat en la inauguració de les jornades ‘Patrimoni geològic i paleontològic’ organitzades amb motiu del 20 aniversari del Museu Paleontològic d’Elx en la qual ha destacat la seua “labor a favor de la conservació del patrimoni de la província d’Alacant i la seua difusió a la societat”.

En este sentit, Tébar ha felicitat l’equip de professionals que integren este centre per “haver apostat des de l’inici de la seua marxa per acostar a la societat el patrimoni geològic i paleontològic del terme municipal d’Elx, així com el de la província d’Alacant en tots els seus vessants, evidenciant el potencial educatiu i turístic d’esta part del patrimoni cultural de la Comunitat Valenciana”.

El MUPE és un museu que s’ha convertit en un recurs científic, cultural, educatiu i social de primer orde, que sempre ha tingut com a objectiu principal la conservació i divulgació d’eixe patrimoni, donant-lo a conéixer per a, d’esta manera, estimar-lo i protegir-lo.

Amb motiu d’esta efemèride, el MUPE organitza esta trobada amb l’objectiu de donar a conéixer la labor d’este centre i, de la mà d’experts, endinsar-se en la gestió del patrimoni geològic i paleontològic, promovent la seua protecció, així com el desenrotllament de pràctiques educatives i turístiques.

Les jornades amb les quals el museu commemora els seus 20 anys de vida estan dirigides a gestors i tècnics de patrimoni, geòlegs, paleontòlegs, estudiants de geologia, biologia, medi ambient o turisme i públic en general amb inquietud per adquirir coneixements sobre patrimoni geològic i paleontològic.

Fecha: 22/11/2024